હોસ્પિટલના ચીફ યુરોલોજિસ્ટ અને મેનેજિંગ ટ્રસ્ટી ડો. મહેશ દેસાઈએ જણાવ્યું હતું કે હોસ્પિટલને વૈશ્વિક સ્તરની બનાવવા માટે અનેકવિધ દાતાઓનો સાથસહકાર પ્રાપ્ત થયો છે. તેમના વગર અમે કશું કરી શક્યા ન હોત. અગાઉ માત્ર વેલ્લોર અને ચંડીગઢમાં જ કિડની ટ્રાન્સપ્લાન્ટ થતી હતી ત્યારે અમે વેસ્ટર્ન ઇન્ડિયામાં સૌપ્રથમ કિડની ટ્રાન્સપ્લાન્ટ કરી હતી. ઇંગ્લેન્ડમાં તાલીમ પામેલા ડો. વીરેન્દ્રભાઈ દેસાઈને હું સૌપ્રથમ વાર 1976માં મળવા ગયો ત્યારે તેમણે મને કહ્યું કે, ‘મારું સપનનું છે કે કિડનીના રોગોની સારવાર માટે નડિયાદમાં ઇન્સ્ટિટ્યૂટ હોવી જોઈએ, તેમણે મને સંસ્થામાં જોડાવવાનું આમંત્રણ આપ્યું. મારી માતાની ઇચ્છા હતી કે હું મારા વતનમાં ફરજ અદા કરું. આથી હું કિડની ઇન્સ્ટિટ્યૂટમાં જોડાયો. અમારી એક જ ઇચ્છા હતી કે અમે અમારા દર્દીને સારી અને શ્રેષ્ઠ સારવાર આપી શકીએ. અમારો એક જ ઉદ્દેશ હતો કે ‘દરેક નાગરિક વિશ્વની શ્રેષ્ઠ સારવારને પાત્ર છે.’ આ હોસ્પિટલને વિશ્વકક્ષાની હોસ્પિટલોમાં સ્થાન મેળવવા માટે નામ કમાવાનું છે. વીરેન્દ્રભાઈએ કહ્યું હતું કે હોસ્પિટલને હજી ઘણું કરવાનું છે. આજે વીરેન્દ્રભાઈ આપણી વચ્ચે નથી, પરંતુ તેમનાં પત્ની ભારતીબહેન આપણી વચ્ચે છે.